정조 1년
丁酉八月十一日辰時。上詣肅章門。親鞫入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書李兢淵李宗燮。事變假注書張至顯。記事官徐龍輔金勉柱。以次侍立。上具布裹翼善冠白袍布裹帶。乘輿出協陽門。上先入小次。上曰。傳香相値。該房承旨姑爲留院。勿參鞫座。可也。上詣肅章門殿座。領議政金尙喆。左議政鄭存謙。右議政徐命善。判義禁蔡濟恭。同義禁任希曾李命植徐浩修。大司憲鄭昌順。大司諫趙英鎭。司諫安聖彬。獻納沈豐之。正言李夔兪岳柱。問事郞廳李在學李儒慶洪明浩尹尙東朴祐源趙時偉金履正柳誼。刑房都事李基成林最遠。文書色都事張鉉國洪彦燮以次進伏訖。尙喆存謙命善曰。侵夜訊囚之餘。聖體。若何。上曰。一樣矣。尙喆曰。王大妃殿氣候。若何。上曰。安寧矣。尙喆曰。惠慶宮氣候。若何。上曰。安寧矣。國榮曰。扈衛軍官。雖出於逆招。罪人文書中。旣無明證。則達夜縛置。亦甚可悶。何以爲之乎。上曰。然矣。不可置之於混同䵝昧之科。竝卽放送。可也。昌順觀周曰。申光緝渠家負犯。固不可使之偃息在家。而且以昨日罪人之招觀之。與此凶逆之徒。日夜綢繆。款狎親密之狀。昭不可掩。請申光緝拿鞫嚴問。上曰。依啓。出擧條英鎭聖彬豐之夔岳柱曰。鞫獄事體。何等嚴重。而昨夜出使都事罪人掩捕之際。只搜外舍。不爲窮索。致使罪人不卽就捕。揍以鞫體。誠極駭然。請當該都事。成稷柱安宗厚竝遠竄。上曰。其宜問而後竄。待決末遠竄。可也。出擧條昌順觀周曰。臣於申光緝請罪時。設鞫。誤以拿鞫仰達。不審之失著矣。請命遞斥臣職。上曰。勿辭。亦勿退待。出擧條上曰。罪人田興文上之。上命書問目。仍命讀諭。興文納招云云。見事變日記上曰。興文逆爲加刑。其行凶節次。一一詳問。可也。尙喆曰。罪人情節。吐實無餘。今無更問之端。而若一向加刑。則與相範面質之前。恐有徑斃之慮矣。上曰。然矣。興文姑爲下幕。各別救療。可也。上曰。罪人洪相範上之。發問目問之。相範納招云云。見事變日記上曰。興文上之。與相範使之面質。可也。尙喆曰。罪人面質時。相範語屈。不能發明矣。上曰。相範連爲勸杖。興文旣已面質。更爲下幕。上命捕將進前。捕盜大將具善復進伏。上曰。相範之庶弟往來京中之說。亦發於相範之招自捕廳捉來推問。可也。上顧謂大臣曰。相範之逆節。若是昭昭。而忍杖不服者。豈不凶頑乎。尙喆曰。興文之供。便是相範之斷案。而其窮凶情節。終不直招。尤極凶獰矣。命善曰。今以諸賊之招觀之。則其嘯聚凶徒。主張陰謀之狀。明若觀火。而屢度嚴訊之下。若是抵賴。必欲杖斃之意也。存謙曰。相範卽臣之義絶女壻。而作此萬古所無之逆變。大義滅親。沬血共誅之心。豈敢少緩。而在臣私義則萬萬惶懔。不敢晏然。伏願遞解臣職。仍命斥退焉。上曰。卿之心事。予已諒矣。卿何若是。安心勿辭。尙喆命善曰。左相見此凶逆。其所憤惋。有倍他人。而只以翁壻之名。作爲引嫌之端。豈不過中乎。國榮曰。左相與述海家。名雖親査。曾有嫌端。相與仇視。卽通朝之所共知。而且左相之遭其女慼也。洪家之人。一不來問云。其爲義絶。亦已久矣。上曰。左相所辭。萬萬過矣。上曰。從當更問。相範姑爲下幕。上曰。禁軍挾輦軍前排羅卒及闕外排立軍兵。皆令食代事。以令旗分付。可也。上曰。申光緝家文書。大臣禁堂三司同爲考見。上曰。申晦家文書。何若是少耶。光緝拿來都事誰也。濟恭曰。洪格矣。上曰。洪格誰也。命善曰。洪檍之族人矣。命善曰。罪人拿來時。搜探文書。何等嚴重。而申光緝家文書。只是田畓文券及雜冊數種而已。許多緊關者則初不搜來。事關鞫體。不可不嚴繩。當該都事洪格。爲先汰去。拿問査處。其代令該曹卽爲口傳差出。何如。上曰。依爲之。出擧條濟恭曰。禁府都事洪格汰去。其代口傳差出事。大臣旣已筵奏。而擧條未出之前。該曹不得擧行。何以爲之乎。上曰。禁府都事洪格。先汰後拿。其代口傳差出。出榻敎上曰。環衛軍兵禁軍。武藝別監挾輦軍前排羅卒皆令療飢。上曰。罪人洪大燮上之。讀諭問目。上曰。興文上之。與大燮面質。可也。大燮與興文面質後。納招云云。見事變日記上曰。興文旣與大燮面質。姑先下幕。大燮加刑取招。可也。上命捕將進前。捕盜大將具善復進伏。上曰。所謂朱哥同知之人。卽大燮之廊底居生者。而緊出於逆招。自捕廳卽爲捉來推問。可也。上曰。大燮姑爲下幕。罪人姜龍輝上之。上曰。問郞讀諭繼昌招辭。使龍輝詳聞而逐條取招。可也。龍輝遲晩納招云云。見事變日記尙喆曰。以龍輝昨日發惡之狀見之。則今日萬無遲晩之理。而繼昌之招辭。逐條明白。皆有證據。故今始箇箇承款矣。上曰。繼昌招辭。又爲讀諭。逐條遲晩。然後捧其結案。可也。上顧謂大臣曰。龍輝結案。當以大逆捧之乎。命善曰。然矣。大逆之律。不施於龍輝。則其可曰國有法乎。上曰。罪人結案辭意。又以音釋。再三讀諭。可也。在學曰。龍輝處詳諭結案。則渠果逐條遲晩無一變辭矣。龍輝以大逆結案。上曰。龍輝正法之前。相範上之。使之面質。可也。相範上之。與龍輝面質後。相範辭屈。大臣禁堂問郞進前曰。相範見龍輝之面。未接一言。以袖掩面。不敢有發明之言。其所同謀之狀。昭然可知矣。濟恭曰。龍輝旣已結案。且與相範面質。今無更問之端。行刑次當爲下之矣。上曰。唯。罪人行刑時。百官序立。依例爲之。上曰。大逆罪人行刑於何處乎。尙喆曰。罪人行刑。例於軍器寺前路爲之矣。近或行刑於鐵物橋矣。上曰。此後則以軍器寺前路爲之。可也。濟恭曰。結案罪人之下于本府後行刑例也。而若有特敎。則自闕門外直爲載車以出。今番則何以爲之乎。上曰。下府後擧行。可也。上曰。分付漢城府。大會都民。然後罪人行刑。可也。昌順英鎭觀周聖彬豐之夔岳柱曰。今番凶逆。振古所無。臣等不覺骨顫膽掉。龍輝旣已伏法。相範亦方鉤問。指使顯有所歸。窩窟今幾盡露。則荐棘罪人趾海述海纘海之發捕鞫問。尤不可一刻遲滯。請趾海述海纘海等。卽令發捕。究覈情節。快正王法。上曰。依啓。出擧條上命大臣進前。上曰。今番諸逆之行凶情節。始因繼昌之招而綻露自內所捧之招辭。似當出付鞫廳詳錄於獄案矣。尙喆曰。逆獄端緖。出自繼昌之招。則不可不詳錄於推案矣。上命書傳敎曰。大逆不道正法罪人龍輝姪掖屬繼昌。女宮人月惠。月惠之房主內人秀愛及秀愛之婢福梅德連。自內取招。一竝下禁府載推案。上曰。繼昌招辭。雖已出付。而渠之巧惡情節。自內已盡究覈。今無更問之端。則如渠么麽之物。不足出置於鞫庭矣。上命書傳敎曰。尙宮福氷侍女月惠及福氷之婢五德連伊。竝出付鞫廳。又命書傳敎曰。罪人任伊崔無草里。別無可問之端。放送。四允希。移送秋曹。待應坐勘處。上曰。龍輝結案。讀諭相範。使之詳聽。可也。尙喆曰。從古以來。豈有如此惡逆乎。相範之募得刺客欲售凶計之狀。昭昭難掩。則若是抵賴不服者。尤極凶獰。不可不加刑取服矣。上曰。姑勿加刑。更爲嚴問。期於取服。可也。上曰。相簡之徑斃杖下。已是失刑。而相範又欲杖斃乎。命善曰。相簡相範之逆。自是一串貫來者。而其凶毒獰頑之狀。尤是厲氣所鍾矣。尙喆曰。興文之懷刃。龍輝之鐵鞭。皆是相範指使之狀。已悉於諸賊之招。而無毫末可疑之端。則相範不必更問。而直捧結案。宜矣。上曰。從當更問。相範姑爲下幕。罪人洪信德上之。讀諭問目。信德納招云云。見事變日記尙喆曰。信德本是述海家客。其陰謀祕計。必無不知之理。而至於六月間。相範募得刺客崔世福。欲爲立役於闕中之說。萬萬凶慘。所謂崔世福。卽速發捕。宜矣。上曰。崔世福自捕廳發捕。可也。上曰。信德。更待罪人之拿來。當面質。姑爲下幕。罪人福氷上之。上曰。福氷以先朝宮人。固當謹愼。而旣因秀愛。聞繼昌輩凶謀。不卽告變之狀。尤極駭痛。加刑取招。可也。福氷納招云云。見事變日記上曰。福氷姑爲下幕。罪人姜貴得上之。發問目問之。貴得納招云云。見事變日記上曰。貴得別無可問之端。卽爲下府。罪人田有風上之。讀諭問目。有風納招云云。見事變日記上曰。有風姑爲下幕。捕盜大將具善復曰。崔世福。俄纔發捕。則今月初八日。撤家逃走云。故方令跟捕。而其同生爲先捉來矣。尙喆曰。此必是知機而逃走者也。上曰。另加跟捕。可也。上曰。罪人田興文上之。尙喆曰。興文受刑已多。不無徑斃之慮。先捧結案。似好矣。存謙命善曰。若使興文。未施當律。則王章未伸。輿憤莫洩矣。尙喆曰。興文之窮凶情節。畢露於昨日之招。今不過結案正法而已。上曰。興文之昨日招辭。又以音釋。再三讀諭。使渠逐條遲晩。然後捧結案。可也。在學曰。罪人皆一一遲晩矣。興文以大逆結案。行刑次下府。上曰。罪人行刑時。百官序立。依前爲之。上命書傳敎曰。罪人姜貴得。別無可問之端。放送。田有風田有良五德連伊。自在應坐中。竝移刑曹嚴囚。上曰。罪人朴海根上之。信德亦爲上之。使之面質。可也。海根與信德面質後。納招云云。見事變日記上曰。信德旣已面質。先爲下幕。海根各別勸杖。可也。尙喆曰。相範欲使崔世福。圖差排設房庫直。又使院隷往來謀議之說。已出於信德之招。則渠之情狀。昭昭難掩。而若是抵賴。誠極獰悍矣。命善曰。海根之知罪逃躱。不卽就捕者。已極巧惡。而況與信德面質發覺。則渠何敢若是發明乎。上曰。從當更問。海根姑爲下幕。民始曰。鞫囚刑具。固當着實措備。而今日訊囚之際。刑具破毁。事極駭然。紫門監下隷。令攸司從重科治。官員。本院請推之外。無他可施之罰。何以爲之乎。上曰。官員汰去。可也。出擧條上曰。罪人金昌祿上之。上曰。大臣相議。書問目問之。加刑取招。可也。昌祿納招云云。見事變日記命善曰。昌祿非但親密於述海。又是養厚之狎客矣。上曰。昌祿何時爲海南倅乎。命善曰。乙未年間矣。上曰。昌祿明當更問。今姑下府。罪人一竝下府。可也。上謂兵曹判書李徽之曰。此時環衛。何等至嚴。而俄聞別監。踰出作門云。誠極駭然。當該挾輦把摠。難免軍律。斯速査實以入。他把摠使之入來領軍。可也。仍命書傳敎曰。莫重申飭之下。身爲掖隷。踰出作門。事關紀綱。當該別監。令訓將嚴棍査奏。當該承傳色中官。爲先越捧一等。司謁令攸司從重科治。上曰。軍兵之達夜勞苦。誠極可悶矣。仍命書傳敎曰。親鞫姑罷。待明朝爲之。又命書傳敎曰。明日禁軍三番侍衛軍兵之連日勞苦可悶。環衛軍兵。以休軍爲之。闕外三營排立。亦令只以入直標下中軍領率。上曰。十三日文臣製述。待下敎爲之。出榻敎上命訓將進前。訓鍊大將張志恒進伏。上曰。俄者別監之踰出作門者。其果査出乎。志恒曰。以前排之未及入來。姑未擧行矣。上曰。環衛若牢實。則亦豈有踰出之事乎。軍令解弛。莫此爲甚。嚴棍査實後。草記以聞。可也。上乘輿。仍還內。諸臣以次退出。